|  |  |
| --- | --- |
| **Kad se jednom da krv, mora se davati stalno?** | Davanje krvi ne izaziva nikakvu zavisnost. Krv se može dati jednom i nikad više. Naša želja je da nastavite redovno da dajete krv, ali nikakva zavisnost se ne stvara davanjem krvi. |
| **Malokrvan/malokrvna sam.** | Ukoliko uzimate terapiju za malokrvnost, u pravu ste. Međutim, treba da znate da tokom jednog jedinog dana može doći do promene nivoa hemoglobina u krvi, i to se lako utvrđuje proverom na samoj akciji. Na akciji davanja krvi, posle popunjavanja upitni­ka, to je prva vrsta provere koju prolazi potencijalni davalac krvi. Ukoliko se ustanovi da je osoba malokrvna, ona ne može biti davalac. Suština davanja krvi jeste pomoć pacijentu bez škodljivosti po davaoca krvi. Dakle, ne postoji mogućnost da će osobi biti dozvoljeno dava­nje krvi ukoliko joj se time ugrožava život. |
| **Bojim se krvi...** | Ne morate gledati u svoju ruku dok dajete krv, razgovarajte sa tehničarem ili volonterom Crvenog krsta, skrenite sebi pažnju. |
| **Nemam vremena.** | Treba vam malo vremena, procedura ne traje dugo a dobri ljudi uvek imaju vremena. Sigurni smo da ste i vi među njima.  Sve što radite možete raditi i drugi put, a kad izdvo­jite svojih pola sata, možete spasiti drugom život..  Organizacija Crvenog krsta u jednoj sredini planira akcije sa transfuziološkom službom. Ukoliko postoji potreba, akcije se prilagođavaju terminima što pri­bližnije želji davalaca krvi. Možda danas nemate vremena, ali naredni put, kad saznate kada je termin akcije, možete isplanirati svoje vreme tako da imate i za davanje krvi. To ne može biti previše često (3 do 4 puta godišnje) – ako ste zdravi-molimo vas, nađite malo vremena i za to. |
|  |  |
| **Daću krv samo članu svoje porodice** | Ukoliko je nekoj nama bliskoj osobi potrebna krv hit­no, mi je ne možemo dati, jer je potrebno najmanje 6–8 sati da se krv obradi.  Ako situacija nije hitna, mi možemo ponuditi krv za našeg bliskog, ali može da se desi da nemamo istu krvnu grupu i da naša krv ne može da se primeni kod nama bliske osobe.  Ako dajemo krv nama nekoj bliskoj osobi, mi smo u stresu. Ako smo pod stresom može da se desi da nas lekar odbije da damo krv, jer u tom trenutku ni­smo u najboljoj formi.  Zato krv treba da čeka pacijenta, a ne pacijent krv. Davaoci krvi daju krv prema principima dobrovolj­nog, nenagrađenog i anonimnog davanja krvi što znači zato što sami žele, za nekog koga ne poznaju, ne očekujući bilo kakvu nadoknadu, da bi je bilo za svakoga. |
| **Zašto ja da dajem krv, zar to ne rade davaoci?** | Ko, ako ne vi? Ko su davaoci? To su naši građani, poput vas!  Ništa se ne dešava samo od sebe, niko neće dati krv umesto vas. Svi zdravi građani starosti između 18 i 65 godina treba redovno da daju krv da bi bilo dovoljno krvi za pacijente kojima je ona medicinski indikovana, među kojima možemo biti svi. Građani koji su davaoci krvi obavljaju svoju moralnu obavezu dajući krv, a Vi? |
|  |  |
| **Ja nisam davalac krvi.** | Postanite! Nije teško ako imate između 18 i 65 godi­na i ako ste zdravi- postoje kriterijumi za davanje krvi ali nisu komplikovani, pogledajte na našem sajtu. |
| **Krv se prodaje.**  **Krv se izvozi.** | Krv je nacionalni resurs i svakoj zemlji su potrebni davaoci krvi iz sopstvene zemlje. Krv se ne razme­njuje između zemalja. Čak i da hoćemo da je proda­mo, druge zemlje je ne bi kupile, jer je krv nacionalni resurs. U našoj zemlji je to zakonom regulisano i po­stoji trag krvi od davaoca do primaoca koji prati služ­ba za transfuziju. Rad sa krvlju je odgovoran posao koji povlači sa sobom krivičnu odgovornost. U sva­kom trenutku se zna koja jedinica krvi je primenjena i gde. Transfuziologija je skupa grana medicine. Sve oko krvi mnogo košta, a sama krv nema cenu. Uzi­manje novca za davanje krvi je krivično delo. |
| **Mogu li da dam krv, imam decu?** | Baš zato što imate decu i porodicu i treba da brinete o njihovom zdravlju, trebalo bi da budete prvi u da­vanju krvi jer svakome može biti potrebna krv, pa i vama i vašoj porodici. Ako dojite, onda ćemo malo sačekati, nećete dati krv dok na taj način hranite svoju bebu.Ali kada prestanete, slobodno ponudite svoju krv! |
|  |  |
| **Ne postoji dovoljno informacija o davanju krvi** | Jeste li se upitali kako ste vi doprineli da se o tome malo više sazna? Na internetu možete naći više informacija, sa kredibilnih izvora- Instituta za trans­fuziju krvi Srbije, Zavoda za transfuziju krvi Vojvodine, Zavoda za transfuziju krvi Niš i Crvenog krsta Srbije.Od volontera i od davalaca krvi se očekuje da šire informacije među ljudima sa kojima se svakodnevno viđaju, druže i rade, počevši od svoje porodice, preko suseda, pa na druge gra­đane! |
|  |  |

|  |  |
| --- | --- |
| **Namenski smo dali krv, a transfuzija je dala tu krv drugome** | Za hitne slučajeve, krvi uvek mora biti. Zato, kad je nema dovoljno dolazi do namenskog davanja, odnosno dava­nja krvi nama poznatoj osobi. Kako su to obično tzv. hladne operacije, pacijent može da sačeka jer mu život nije ugrožen. Onog trenutka kad damo krv, mi je kao davaoci predajemo sistemu zdravstvene zaštite. Njom raspolaže struka, odnosno, davanje krvi zavisi isključivo od hitnosti slučaja što procenjuju lekari. Lekar neće dozvoliti da neko umre jer nema krvi zato što smo mi dali namenski krv za pacijenta kome život nije ugrožen. Lekar koji primenjuje krv odlučuje kome se krv primenjuje, transfuzija pomaže da krv koja se primenjuje bude što bezbednija. |
| **Ne dajem krv iz verskih razloga.** | Motivacija građana za dobrovoljno davanje krvi je zato i poverena Crvenom krstu, organizaciji koja svojim principima garantuje da ljude ne deli ni po kojoj osnovi, pa ni po veri. A krv je nacionalni resurs i svakoj zemlji su potrebni davaoci krvi jer se pacijenti ne mogu lečiti bez ovog tkiva.  Jedan broj naših akcija dobrovoljnog davanja krvi odvija se u verskim objektima i crkve kod svojih ver­nika propovedaju dobrovoljno davanje krvi. Zar nisu svi ljudi dragi Bogu, da li treba praviti razliku? |
| **Nemam dovoljno ni za sebe** | Ako neka osoba nema dovoljno krvi ni za sebe, ona ne može biti živa. Ako se sum­nja na malokrvnost, treba znati da je to promenlji­va kategorija i jednom ustanovljena malokrvnost ne mora značiti doživotnu. Na akciji davanja krvi, posle popunjavanja upitnika, proverava se nivo he­moglobina (gvožđa) u krvi. Ukoliko se ustanovi da je osoba malokrvna, ona ne može biti davalac. Suština davanja krvi jeste pomoć pacijentu bez škodljivosti po davaoca krvi. Dakle, ne postoji mogućnost da će osobi biti dozvoljeno davanje krvi ukoliko joj se time ugrožava život. |
|  |  |
| **Ne mogu danas.** | Ne možete možda danas, ali dođite na sledeću akciju. Na sajtu Crvenog krsta Srbije svakodnevno možete videti gde se organizuju akcije dobrovoljnog davanja krvi. |
| **Nisam siguran/sigurna da sam zdrav/zdrava.** | Porazgovarate sa svojim lekarom- da li je zaista u pitanju zdravstveni problem. Na svakoj akciji dobrovoljnog davanja krvi možete potražiti konsultaciju sa lekarom transfuziološke službe. Nije cilj dati krv, cilj je da se uzeta krv primeni. Pri­meniće se samo krv potpuno zdravog davaoca. Neće vam sigurno uzeti krv ukoliko niste potpuno zdravi, jer se brine o zdravlju i davaoca i primaoca. |
| **Strah me je od igle.** | Ubod igle se vrši na pregibu lakta gde najmanje boli, ali to čak manje boli nego ubod iglice u prst kad se proverava hemoglobin. Koliko ste se puta udarili slučajno, i koliko vas je zabolelo? Ovaj bol je manji ! On je zanemarljiv ali ima svoju svrhu spasava ili produžava život. Dođite da vidite kako to izgleda, povedite nekog da vas pridrži za ruku da vas prođe strah☺ |
| **Da li mogu da se zarazim?** | Davanje krvi je potpuno bezbedno. Pre svega, prolazi se lekarski pregled, pa tek ako lekar proceni da je zdravlje potencijalnog davaoca dobro, pristupa se daljoj proceduri davanja krvi. Ceo sistem za uzima­nje krvi je za jednokratnu upotrebu, sterilan je i otvara se pred očima davaoca. Davalac dolazi u kontakt isključivo sa sopstvenom krvlju i ni sa čijom drugom što bi na bilo koji način moglo da ugrozi njegovo zdravlje. |
| **Moj otac je dao milion puta.**  **I šta sad ima od toga?** | Ima mnogo spasenih života iza sebe, ima potomke koji treba da budu ponosni na njega. Ako ste mislite da danas ne postoji dovoljno poštovanja prema dobrovoljnim davaocima krvi, pomozite da ga ponovo izgradimo jer to zavisi od nas, od našeg stava i naše okoline. Svi davaoci krvi zaslužuju naše poštovanje. |
| **Bavim se sportom, smem li da dam krv?** | Davaoci krvi su pre svega zdravi ljudi, a sigurno su sportisti među zdravijim delom populacije! Možda trenutno ne mo­žete da date krv, jer ste pod posebnim naporima i treningom, ali čim to prođe, možete i treba da date krv. Dajte krv kada imate pauzu, možete i jednom godišnje. Prijaće i vašem zdravlju. |
| **Termini za davanje krvi mi ne odgovaraju** | Akcije su raspoređene prema dinamici potreba za krvlju i kapacitetima kojima raspolažemo. Ukoliko postoji potreba, akcije se prilagođavaju terminima što pri­bližnije želji davalaca krvi. U Beogradu, Novom Sadu, Nišu i Kragujevcu, Užicu i Subotici a moguće je dati krv i u transfuziološkoj službi svakoga dana, a u ostalim mestima na organizovanim, čestim akcijama. |
| **Mogu li da radim posle davanja krvi?** | Uobičajene aktivnosti možete raditi kao i svaki drugi dan- sve možete raditi posle davanja krvi, osim ekstremnih napora.Ako ne radite na građevini, ne dižete tegove svakog dana, ne radite u rudniku…možete se odmah vratiti svojoj dnevnoj rutini. Ukoliko se ipak, bavite opasnijim poslom, taj posao ćete moći da obavljate dan nakon date krvi. |
| **Šta ja imam od toga?** | Davaoci krvi kažu da imaju lep osećaj zato što znaju da su nekom pomogli. Svaki pojedinac na taj način obezbeđuje dovoljne količine bezbedne, testirane krvi koje su siguran znak da će za svakoga kome bude potrebna biti primenjena. Iskustva govore da svaki četvrti čovek bude u situaciji da je njemu ili ne­kom njegovom najbližem potrebna krv. Davanje krvi možete posmatrati i kao životno osiguranje: dajte sada da biste imali ako bude potrebna. |
| **Što ja da dajem krv, što ne daju krv lekari?** | I lekari daju krv, ali ne samo oni. U populaciji le­kara i uopšte medicinskog osoblja isti je procenat zastupljenosti davalaca krvi kao u opštoj populaciji. Trebalo bi da svi mi koji smo zdravi i imamo između 18 i 65 godina dajemo krv, bez obzira na profesiju. |

|  |  |
| --- | --- |
| **Ne mogu da dam krv, odbili su me…** | Kada su vas odbili, sigurno su vam rekli razlog. Ako imate hroničnu bolest, istina da ne možete dati krv, pre svega zbog sopstvenog zdravlja. Ali možete nam pomoći da promovišemo davalaštvo, i tako dati svoj doprinos!  S druge strane, možda su vas odbili u tom trenutku, možda ste samo bili neispavani? Dođite na akciju, konsultujte lekara, dobićete informaciju da li možete dati krv. |
| **Dajem krv na akciji, a onda mi traže da dam namenski?** | Za hitne slučajeve, krvi uvek mora biti. Iz tog razloga, kad je nema dovoljno, a to je zato što nema dovolj­no krvi u svakom trenutku dolazi do tzv. namenskog davanja, odnosno davanja krvi za nama poznatu osobu. Kako su to obično tzv. hladne operacije, paci­jent može da sačeka, jer mu život nije ugrožen. Onog trenutka kada damo krv, mi prestajemo da „pitamo“ za nju. Njom raspolaže struka, odnosno, primena krvi zavisi isključivo od hitnosti slučaja, a ne od naših želja. Lekar neće dozvoliti da neko umre, jer nema krvi zato što smo mi dali namenski krv za životno ugroženog pacijenta. Lekar će uvek odrediti prioritet primanja krvi prema hitnosti. Ako krv dajemo isklju­čivo namenski, zapitajte se ko će onda dati krv ako vama slučajno bude potrebna, a život vam od toga zavisi u tom trenutku? Krv treba da čeka pacijenta, a ne pacijent krv. |
| **Kako sad mogu da pomognem?**  **Ne mogu više da dajem krv..** | Uvek možete dati svoj doprinos! Volontirajte- javite nam se! Pomozite da se akcija organizuje, pomozite da se ljudi pozovu, da izrazimo pažnju i poštovanje prema davaocima, pomozite rad drugih volontera…predložite nam, rad ćemo vas saslušati. |

**Imate li još pitanja?**

Pišite nam na [serbia@redcross.org.rs](mailto:serbia@redcross.org.rs) ili na putem fejsbuk stranice Crvenog krsta Srbije.